《春晖楼者吴下》
元代·沈右

玉山之阳，延咢萦纡。有屋层出，君子之居。入奉父母，出与弟俱。

有琴有书，以钓以渔。㶁㶁流水，深不可𣂏。

英英白云，迩而不迂。维春有晖，维德不孤。

及尔孙子，永言乐胥。先哲有训，有典有经。淑尔君子，仰止景行。

我来自东，春日载明。曰未觏止，中心怦怦。亦既觏止，我心则平。

仰尔父母，及尔弟兄。既和且煦，令仪令名。升堂拜母，式表友情。

维木有椿，有蔚其荣。维草有萱，有茁其青。韡韡常棣，有叶其生。

有猗者兰，有烨者荆。有懿者德，有休者徵。乐只君子，百福来并。

作者简介：[元]（约公元一三四o年前后在世）字仲说，号御斋，吴人。生卒年均不详，约元惠宗至正二十年前后在世。